ঝাড়খণ্ড থেকে ১ মহিলা সহ গ্রেফতার ৪ সন্দেহভাজন জঙ্গি

ওয়েব ডেস্ক: জঙ্গি দমনে বড়সড় সাফল্য পেল ঝাড়খণ্ড পুলিশ (Jharkhand Police)। শনিবার ধানবাদ (Dhanbad) জেলার বিভিন্ন এলাকায় অভিযান চালিয়ে চার জন সন্দেহভাজন জঙ্গিকে (Suspicious Terrorist) গ্রেফতার করেছে অ্যান্টি টেররিস্ট স্কোয়াড (ATS)। ধৃতদের মধ্যে এক মহিলাও রয়েছেন। পুলিশ সূত্রে জানা গিয়েছে, গ্রেফতার হওয়া চারজন হলেন গুলফাম হাসান, অয়ন জাভেদ, শাহজাদ আলম এবং শবনম পারভিন।

অভিযুক্তদের বিরুদ্ধে ইউএপিএ-সহ একাধিক ধারায় মামলা রুজু করা হয়েছে। তাদের বিরুদ্ধে হিজবুত তাহরির, আল কায়েদা এবং আইএসআইএসের মতো আন্তর্জাতিক সন্ত্রাসবাদী সংগঠনের সঙ্গে প্রত্যক্ষ যোগাযোগের অভিযোগ উঠেছে। এটিএস-এর তরফে জানানো হয়েছে, গোপন সূত্রে পাওয়া খবরের ভিত্তিতে ধানবাদের একাধিক জায়গায় অভিযান চালিয়ে ধৃতদের বাড়ি থেকে ২টি পিস্তল, ১২ রাউন্ড গুলি, একাধিক বৈদ্যুতিন ডিভাইস এবং নিষিদ্ধ জঙ্গি সংগঠনের প্রচারসামগ্রী উদ্ধার করা হয়েছে।

আরও পড়ুন: জঙ্গিদের সাহায্যের অভিযোগে কাশ্মীরের কুলগাম থেকে গ্রেফতার ২

প্রাথমিক তদন্তে উঠে এসেছে, ধৃতরা একটি স্লিপার সেল গঠন করে তরুণ সমাজকে সন্ত্রাসবাদী কর্মকাণ্ডের দিকে টানার চেষ্টা করছিল। শুধু সন্ত্রাসবাদ ছড়ানোই নয়, অস্ত্র কারবারের সঙ্গেও যুক্ত ছিল তারা। উল্লেখ্য, হিজবুত তাহরির সংগঠনটি গত বছর ১০ অক্টোবর ইউএপিএ আইনে নিষিদ্ধ ঘোষণা করা হয়েছে।

পহেলগাঁওয়ে সাম্প্রতিক জঙ্গি হামলার পর দেশজুড়ে সন্ত্রাসবাদ নির্মূলের লক্ষ্যে প্রশাসন আরও সক্রিয় হয়ে উঠেছে। গুজরাট, অসম, ত্রিপুরা ও মেঘালয়ের মতো রাজ্যে বাংলাদেশি অনুপ্রবেশকারীদের ধরপাকড়ের পাশাপাশি পাকিস্তানপন্থীদের বিরুদ্ধেও চলছে কড়া অভিযান।